Pubblikazzjoni ta’ applikazzjoni għall-approvazzjoni ta’ emenda, li mhijiex minuri, fi Speċifikazzjoni tal-Prodott skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2021/C 231/07)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni għal emenda skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni.

APPLIKAZZJONI GĦALL-APPROVAZZJONI TA’ EMENDA FL-ISPEĊIFIKAZZJONI TAL-PRODOTT TA’ DENOMINAZZJONIJIET TA’ ORIĠINI PROTETTI JEW TA’ INDIKAZZJONIJIET ĠEOGRAFIĊI PROTETTI LI MHIJIEX MINURI

Applikazzjoni għall-approvazzjoni ta’ emenda f’konformità mal-ewwel subparagrafu tal-Artikolu 53(2) tar-Regolament (UE) Nru 1151/2012

“Aceto Balsamico di Modena”

Nru tal-UE: PGI-IT-0430-AM01 – 23 ta’ Novembru 2018

DOP ( ) IĠP (X)

1. Grupp applikant u interess leġittimu

Consorzio Tutela Aceto Balsamico di Modena Via Ganaceto 134, 41121 Modena, l-Italja Tel. +39 059208621 Email: segreteria@consorziobalsamico.it

Il-Consorzio Tutela Aceto Balsamico di Modena huwa intitolat iressaq applikazzjoni għal emenda skont l-Artikolu 13(1) tad-Digriet Nru 12511 tal-Ministeru għall-Politika Agrikola, Alimentari u Forestali tal-14 ta’ Ottubru 2013.

2. Stat Membru jew pajjiż terz

L-Italja

3. Intestatura fl-ispeċifikazzjoni tal-prodott affettwata mill-emenda/i

☐ Isem il-prodott

☒ Deskrizzjoni tal-prodott

☐ Żona ġeografika

☒ Prova tal-oriġini

☒ Metodu tal-produzzjoni

☐ Rabta

☒ Tikkettar

☒ Oħrajn [ippakkjar]

4. Tip ta’ emenda/i

☒ Emenda għall-Ispeċifikazzjoni tal-Prodott ta’ DOP jew IĠP irreġistrata li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012.

☐ Emenda għall-Ispeċifikazzjoni tal-Prodott ta’ DOP jew IĠP irreġistrata li għaliha ma jkunx ġie ppubblikat Dokument Uniku (jew ekwivalenti) li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012.

5. Emenda/i

5.1. Deskrizzjoni tal-prodott

— Il-punt 4.2 tas-sommarju u l-punt 3.2 tad-Dokument Uniku

Żdied l-ewwel paragrafu li ġej:

L-“Aceto Balsamico di Modena” huwa ħall prodott f’konformità mad-dispożizzjonijiet li ġejjin u li għandu l-karatteristiċi stabbiliti hawn taħt.

Din l-emenda fil-formulazzjoni għandha l-iskop li tispeċifika t-tip ta’ prodott li għalih tirreferi d-denominazzjoni.

— Il-punt 4.2 tas-sommarju u l-punt 3.2 tad-Dokument Uniku — Ir-riħa: persistenti, delikata u xi ftit aċidika, b’noti sottili ta’ l-injam, — It-togħma: ħelu morr, ibbilanċjat,

ġew emendati biex jaqraw:

— L-aroma: distintiva, dejjiema, qawwija u sottili, aċiduża b’mod pjaċevoli, possibbilment b’noti ta’ njam,

— It-togħma: ħelwa u morra, ibbilanċjata, pjaċevoli u distintiva.

Din l-emenda saret biex id-deskrizzjoni tal-prodott mogħtija fis-sommarju tiġi allinjata ma’ dik tal-Ispeċifikazzjoni tal-Prodott. Għalhekk, din hija emenda fil-formulazzjoni li ma tinvolvi l-ebda bidla fil-karatteristiċi tal-aroma jew tat-togħma tal-“Aceto Balsamico di Modena”.

— Il-ħames inċiż tal-ewwel paragrafu tal-Artikolu 2 tal-Ispeċifikazzjoni tal-Prodott Densità ta’ 20 °C: mhux inqas minn 1,06 għall-prodott immaturat,

ġie ssupplimentat kif ġej:

densità ta’ 20 °C: mhux inqas minn 1,06 għall-prodott immaturat, u mhux inqas minn 1,15 għall-prodott “imqaddem”

Flimkien mat-tqaddim, id-densità għolja hija karatteristika tal-kwalità importanti ħafna għall-konsumaturi. L-għan ta’ din l-emenda huwa li tħeġġeġ il-produzzjoni ta’ prodotti ta’ “kwalità perċepita” għolja mfittxija mill-konsumaturi f’dik il-kategorija; bis-saħħa tal-perjodu tat-tqaddim ta’ mill-inqas tliet snin, dawn il-prodotti jintgħarfu b’mod ċar f’termini ta’ prezz mill-prodott imsejjaħ “affinato”, li jiġi mmaturat fl-injam għal inqas minn 3 snin.

Din l-emenda tikkonċerna wkoll il-punt 4.2 tas-sommarju u tapplika għall-punt 3.2 tad-Dokument Uniku.

— It-tmien inċiż tal-ewwel paragrafu tal-Artikolu 2 tal-Ispeċifikazzjoni tal-Prodott: Aċidità totali minima: 6 fil-mija

ġie ssupplimentat kif ġej:

Aċidità totali minima: 6 % għall-prodott immaturat u 5,5 % għall-prodott imqaddem

Minħabba l-limitu attwali, din l-emenda għandha l-għan li tinkludi fis-sistema tal-produzzjoni t-tnaqqis fiżjoloġiku possibbli fil-livell tal-aċidità matul il-perjodu tat-tqaddim ta’ tliet snin.

Issa li ġiet introdotta din l-emenda li tirreferi għall-perċentwal minimu tal-aċidità u d-densità, l-“Aceto Balsamico di Modena” jista’ jiġi kklassifikat f’żewġ kategoriji:

— Aceto Balsamico di Modena: immaturat fl-injam għal perjodu ta’ bejn 60 ġurnata u 3 snin, aċidità totali ta’ mhux inqas minn 6 %, densità ta’ 20 oC u ta’ mhux inqas minn 1,06

— Aceto Balsamico di Modena “invecchiato” [imqaddem]: immaturat fl-injam għal perjodu ta’ aktar minn 3 snin, aċidità totali ta’ mhux inqas minn 5,5 %, densità ta’ 20 oC u ta’ mhux inqas minn 1,15.

Din l-emenda tikkonċerna wkoll il-punt 4.2 tas-sommarju u tapplika għall-punt 3.2 tad-Dokument Uniku.

— Żdied it-tielet paragrafu li ġej mal-Artikolu 2 tal-Ispeċifikazzjoni tal-Prodott: Jekk jiġu osservati devjazzjonijiet mill-parametri msemmija f’dan l-Artikolu, hija permessa proċedura li permezz tagħha l-prodott ikkonċernat jista’ jiġi kkoreġut billi tiżdied ċerta kwantità ta’ materja prima (ħall tal-inbid u most tal-għeneb imsajjar jew ikkonċentrat) sa massimu ta’ 3 % skont il-massa. Meta din il-proċedura ta’ korrezzjoni tkun meħtieġa, din issir fi tmiem il-perjodu tal-maturazzjoni jew tat-tqaddim u fi kwalunkwe każ qabel ma l-prodott jiġi ċċertifikat.

L-iskop ta’ din l-emenda huwa li tiġi regolata l-proċedura għall-korrezzjoni tal-prodott meta jkun hemm devjazzjonijiet mil-limiti analitiċi stabbiliti fl-Ispeċifikazzjoni tal-Prodott billi jiġi introdott limitu massimu li lil hinn minnu l-azzjonijiet korrettivi ma jkunux possibbli.

Din l-emenda tikkonċerna wkoll il-punt 4.2 tas-sommarju u tapplika għall-punt 3.2 tad-Dokument Uniku.

5.2. Prova tal-oriġini

— L-ewwel paragrafu tal-Artikolu 4 tal-Ispeċifikazzjoni tal-Prodott:

is-sentenza li ġejja:

Dan il-proċess – bil-korp ta’ spezzjoni li jżomm ir-reġistri tal-irqajja’ katastali li fihom jitkabbar l-għeneb u tal-koltivaturi tal-għeneb, tal-produtturi tal-most, tal-proċessuri u tal-bottiljaturi – flimkien mar-rapportar f’waqtu lill-korp ta’ spezzjoni tal-kwantitajiet prodotti u tal-kwantitajiet ippakkjati u ttikkettati, jiggarantixxi t-traċċabbiltà tal-prodott.

ġiet emendata kif ġej:

Dan il-proċess – bil-korp ta’ spezzjoni li jżomm ir-reġistri tal-irqajja’ katastali li fihom jitkabbar l-għeneb tas-seba’ varjetajiet elenkati fl-Artikolu 5 u tal-koltivaturi tal-għeneb, tal-produtturi tal-most u tal-ħall tal-inbid, tal-proċessuri u tal-bottiljaturi – flimkien mar-rapportar f’waqtu lill-korp ta’ spezzjoni tal-kwantitajiet prodotti u tal-kwantitajiet ippakkjati u ttikkettati, jiggarantixxi t-traċċabbiltà tal-prodott.

L-inserzjoni tar-referenza għal “tas-seba’ varjetajiet elenkati fl-Artikolu 5” ma tagħmel l-ebda bidla sostanzjali; din ġiet introdotta biss bl-iskop li jiġi żgurat li t-test ikun ċar. Din l-emenda hija maħsuba wkoll li tissupplimenta t-test attwali billi tinkludi lill-produtturi tal-ħall tal-inbid fil-kategoriji tal-partijiet li huma soġġetti għal spezzjoni. L-istabbiliment, fil-lista tal-partijiet soġġetti għal spezzjoni, ta’ taqsima għall-produtturi tal-ħall tal-inbid huwa pass meħtieġ biex tiġi żgurata t-trasparenza massima tal-katina tal-produzzjoni sħiħa billi jiġu indikati l-fornituri kollha tal-materja prima użata għall-produzzjoni tal-“Aceto Balsamico di Modena” u billi tiġi ttestjata din il-materja prima permezz tal-analiżijiet isotopiċi għall-verifika tal-konformità mal-limiti stabbiliti fl-Ispeċifikazzjoni tal-Prodott.

Din l-emenda tikkonċerna wkoll l-ewwel paragrafu tal-punt 4.4 tas-sommarju.

5.3. Metodu tal-produzzjoni

— L-ewwel paragrafu tal-Artikolu 5 tal-Ispeċifikazzjoni tal-Prodott: L-“Aceto Balsamico di Modena” jiġi prodott permezz ta’ tekniki tradizzjonali speċifiċi mill-most tal-għeneb miksub mill-għeneb tal-varjetajiet li ġejjin: Lambrusco, Sangiovese, Trebbiano, Albana, Ancellotta, Fortana u Montuni, parzjalment iffermentati u/jew imsajra u/jew ikkonċentrati, biż-żieda ta’ kwantità ta’ ħall imqaddem għal mill-inqas 10 snin biex il-prodott jingħata l-karatteristiċi organolettiċi tipiċi tiegħu, u biż-żieda ta’ mill-inqas 10 % ħall prodott mill-aċetifikazzjoni tal-inbid biss.

ġie ssupplimentat kif ġej:

L-“Aceto Balsamico di Modena” jiġi prodott permezz ta’ tekniki tradizzjonali speċifiċi mill-most tal-għeneb miksub mill-għeneb tal-varjetajiet li ġejjin: Lambrusco, Sangiovese, Trebbiano, Albana, Ancellotta, Fortana u Montuni, parzjalment iffermentati u/jew imsajra u/jew ikkonċentrati, biż-żieda ta’ kwantità ta’ ħall imqaddem għal mill-inqas 10 snin biex il-prodott jingħata l-karatteristiċi organolettiċi tipiċi tiegħu, u biż-żieda ta’ mill-inqas 10 % ħall prodott mill-aċetifikazzjoni tal-inbid biss f’konformità mal-proporzjonijiet tal-isotopu li ġejjin: — il-proporzjon 13C/12C (espress bħala δ13C) fl-aċidu aċetiku: minn -29,3 ‰ sa -24,3 ‰; — il-proporzjon 18O/16O (espress bħala δ18O) fl-ilma, għal ħall tal-inbid b’aċidità ta’ aktar minn 9 %: mhux inqas minn -2 ‰; — il-proporzjon 18O/16O (espress bħala δ 18O) fl-ilma, għal ħall tal-inbid b’aċidità ta’ bejn 9 % u 6 %: mhux inqas minn -5 ‰; — Il-proporzjon dewterju/idroġenu (D/H) fis-sit tal-metil: (CH3) fl-estratt tal-aċidu aċetiku: minn 98,8 sa 106 ppm.

L-ingredjent ewlieni tal-“Aceto Balsamico di Modena” huwa l-ħall tal-inbid; biex jiġi ddefinit bħala tali u jintuża bħala materja prima użata għall-produzzjoni ta’ din l-IĠP, il-ħall tal-inbid irid jiġi prodott f’konformità mad-definizzjoni tal-UE stabbilita fir-Regolament (UE) Nru 1308/2013. L-analiżijiet isotopiċi huma għodda essenzjali biex tiġi vverifikata l-legalità tal-prodott, kemm għall-finijiet tas-sistema ta’ ċertifikazzjoni tal-prodott kif ukoll għall-kontrolli interni tal-kwalità mill-kumpaniji, u biex tiġi mmonitorjata l-adulterazzjoni possibbli tal-ħall tal-inbid. F’dan ir-rigward, hemm problema dejjem tikber fis-suq tal-UE dwar il-kummerċ tal-ħall tal-inbid magħmul minn materja prima għajr l-għeneb u l-inbid, u għalhekk dan imur kontra l-leġiżlazzjoni Ewropea. Fid-dawl ta’ dan ir-riskju dejjem jikber, il-ħtieġa li jintużaw sistemi ta’ detezzjoni kontra l-adulterazzjoni li jkunu aktar effettivi minn dawk li ntużaw s’issa hija għaldaqstant urġenti. L-analiżi isotopika hija l-metodu użat bħalissa għad-detezzjoni ta’ kwalunkwe adulterazzjoni possibbli tal-ħall tal-inbid, u hija wkoll il-metodu rikonoxxut uffiċjalment mill-Organizzazione Internazionale della Vigna e del Vino (OIV) għall-ħall tal-inbid. Sabiex ikun possibbli li jiġu applikati dawn l-analiżijiet għall-ħall tal-inbid użat għall-produzzjoni tal-“Aceto Balsamico di Modena”, il-parametri isotopiċi ġenerali għandhom jiżdiedu mal-Ispeċifikazzjoni tal-Prodott. Għalhekk, se tiżdied grilja b’mod ċar u espliċitu li tindika l-limiti li lil hinn minnhom il-prodott jitqies li jkun ġie adulterat. Dawn il-proporzjonijiet u l-limiti tagħhom huma r-riżultat ta’ ħafna riċerka li ġiet ippubblikata f’pubblikazzjonijiet xjentifiċi uffiċjali (Food Control 29 (2013) 107–111- F. Camin et al.; Australian Journal of Grape and Wine Research 19 (2013) 324–330 N. Dordevic et al.; Journal of Agriculture and Food Chemistry 62 (2014) 8197–8203 M. Perini et al.). Għalhekk, din l-emenda se tippermetti sistema ta’ kontrolli u twissijiet li għandha tintuża kull meta jkun hemm suspett li l-ħall tal-inbid maħsub għall-produzzjoni tal-“Aceto Balsamico di Modena” jista’ jkun ġie adulterat.

Din l-emenda tikkonċerna wkoll il-punt 4.5 tas-sommarju u tapplika għall-punt 3.3 tad-Dokument Uniku.

— It-tieni paragrafu tal-Artikolu 5 tal-Ispeċifikazzjoni tal-Prodott: Biex l-“Aceto Balsamico di Modena” jikseb il-karatteristiċi deskritti fl-Artikolu 2, il-most tal-għeneb imsajjar u/jew ikkonċentrat għandu jikkonforma mal-karatteristiċi li ġejjin: — aċidità totali minima: 8 g għal kull kg — kontenut minimu ta’ estratt niexef: 55 g għal kull kg

ġie ssupplimentat kif ġej:

Biex l-“Aceto Balsamico di Modena” jikseb il-karatteristiċi deskritti fl-Artikolu 2, il-most tal-għeneb imsajjar u/jew ikkonċentrat għandu jikkonforma mal-karatteristiċi li ġejjin: — aċidità totali minima: 8 g għal kull kg — kontenut minimu ta’ estratt niexef: 55 g għal kull kg — parametri tal-proporzjonijiet isotopiċi: — il-proporzjon 13C/12C (espress bħala δ13C) fl-alkoħol prodott mill-fermentazzjoni taz-zokkrijiet: minn -29,3 ‰ sa -24,3 ‰; — il-proporzjon D/H fis-sit tal-metil (CH3) fl-alkoħol prodott mill-fermentazzjoni taz-zokkrijiet: minn 98,8 sa 106 ppm.

Il-most tal-għeneb imsajjar jew ikkonċentrat huwa l-ingredjent ewlieni l-ieħor tal-“Aceto Balsamico di Modena”; biex jiġi ddefinit bħala tali u b’hekk jintuża bħala materja prima għall-produzzjoni ta’ din l-IĠP, dan irid jiġi prodott f’konformità mad-definizzjoni tal-UE stabbilita fir-Regolament (UE) Nru 1308/2013. L-analiżijiet isotopiċi huma għodda essenzjali biex tiġi vverifikata l-legalità tal-prodott, kemm għall-finijiet tas-sistema ta’ ċertifikazzjoni tal-prodott kif ukoll għall-kontrolli interni tal-kwalità mill-kumpaniji, u biex tiġi mmonitorjata l-adulterazzjoni possibbli tal-most tal-għeneb. F’dawn l-aħħar snin, kien hemm riskju dejjem jikber li l-most tal-għeneb adulterat, prodott bi ksur kemm tal-leġiżlazzjoni tal-UE kif ukoll ta’ dik nazzjonali, ikun preżenti fis-suq. Fid-dawl ta’ dan ir-riskju dejjem jikber, il-ħtieġa li jintużaw sistemi ta’ detezzjoni kontra l-adulterazzjoni li jkunu aktar effettivi minn dawk li ntużaw s’issa hija għaldaqstant urġenti. L-analiżi isotopika hija l-metodu użat għall-kontroll tal-awtentiċità tal-most tal-għeneb ukoll; għalhekk, hija meħtieġa grilja li turi l-proporzjonijiet u l-limiti ġenerali biex ikun possibbli li jiġi ttestjat il-most użat għall-produzzjoni tal-“Aceto Balsamico di Modena”. Dawn il-proporzjonijiet u l-limiti tagħhom huma r-riżultat ta’ ħafna riċerka li ġiet ippubblikata f’pubblikazzjonijiet xjentifiċi uffiċjali (Food Control 29 (2013) 107–111- F. Camin et al.; Australian Journal of Grape and Wine Research 19 (2013) 324–330 N. Dordevic et al.; Journal of Agriculture and Food Chemistry 62 (2014) 8197–8203 M. Perini et al.). Għalhekk, din l-emenda se tippermetti sistema ta’ kontrolli u twissijiet li għandha tintuża kull meta jkun hemm suspett li l-most tal-għeneb maħsub għall-produzzjoni tal-“Aceto Balsamico di Modena” jista’ jkun ġie adulterat.

Din l-emenda tikkonċerna wkoll il-punt 4.5 tas-sommarju u tapplika għall-punt 3.3 tad-Dokument Uniku.

— It-tielet paragrafu tal-Artikolu 5 tal-Ispeċifikazzjoni tal-Prodott:

Is-sentenza:

Il-konċentrazzjoni tkompli sakemm l-ammont inizjali tal-most jikseb densità ta’ mill-inqas 1,240 f’temperatura ta’ 20 °C.

ġiet issupplimentata kif ġej:

Il-konċentrazzjoni u/jew it-tisjir ikomplu sakemm l-ammont inizjali tal-most jikseb densità ta’ mill-inqas 1,240 f’temperatura ta’ 20 °C.

L-iskop ta’ din iż-żieda huwa li jiġi speċifikat li r-rekwiżit tad-densità minima għall-most jirreferi kemm għall-most imsajjar kif ukoll għal dak ikkonċentrat u għaldaqstant din ma tintroduċi l-ebda bidla sostanzjali u sempliċiment tikkjarifika t-test.

Din l-emenda tikkonċerna wkoll il-punt 4.5 tas-sommarju.

— Is-seba’ paragrafu tal-Artikolu 5 tal-Ispeċifikazzjoni tal-Prodott:

Is-sentenza:

Fi kwalunkwe każ, l-aċidifikazzjoni u l-irfinar isiru f’reċipjenti magħmula minn injam ta’ kwalità għolja, bħall-ballut, b’mod partikolari d-durmast, il-qastan, iċ-ċawsli jew il-ġnibru, għal mill-inqas 60 ġurnata mid-data li fiha l-materja prima tinġabar u tkun lesta għall-ipproċessar.

u l-punt 4.5 tas-sommarju:

F’kwalunkwe każ, l-aċidifikazzjoni u l-irfinar isiru f’reċipjenti ta’ injam ta’ kwalità għolja, bħad-durmast, il-qastan, il-ballut, iċ-ċawsli jew il-ġinibru, f’perjodu ta’ mhux iktar minn 60 jum mid-data minn meta jintemm l-assemblaġġ tal-materji primi lesti għall-preparazzjoni.

jiġu għaldaqstant ifformulati mill-ġdid kif ġej:

Fi kwalunkwe każ, l-aċetifikazzjoni u t-tqaddim isiru f’kartelli, fi btieti jew f’kontenituri oħrajn magħmulin minn injam ta’ kwalità għolja, bħall-ballut, b’mod partikolari d-durmast, il-qastan, iċ-ċawsli jew il-ġnibru, għal mill-inqas 60 ġurnata mid-data li fiha l-materja prima tinġabar u tkun lesta għall-ipproċessar u l-prodott ikun tqiegħed fil-kontenituri tal-injam imsemmija hawn fuq.

L-iskop ta’ din il-bidla fil-formulazzjoni huwa li tiġi kkoreġuta inkonsistenza testwali bejn l-Ispeċifikazzjoni tal-Prodott u s-sommarju fir-rigward tal-kontenituri u t-tipi ta’ njam li jistgħu jintużaw fl-istadji tal-maturazzjoni u t-tqaddim.

L-iskop ta’ din iż-żieda “l-prodott ikun tqiegħed fil-kontenituri tal-injam imsemmija hawn fuq” huwa biex jiġi deskritt b’mod aktar ċar il-pass tal-produzzjoni inkwistjoni.

L-istess inċiż żdied kollu kemm hu mal-punt 3.4 tad-Dokument Uniku biex dan jiġi allinjat mal-istess prinċipju stabbilit fl-Ispeċifikazzjoni tal-Prodott u fl-iskeda tad-data.

5.4. Tikkettar

— It-tielet, ir-raba’ u l-ħames paragrafi tal-Artikolu 8 tal-Ispeċifikazzjoni tal-Prodott:

Iż-żewġ paragrafi li ġejjin:

L-ippakkjar irid ikollu l-isem tad-denominazzjoni “Aceto Balsamico di Modena” flimkien mal-kliem “Indicazione Geografica Protetta” [indikazzjoni ġeografika protetta] miktuba b’ittri ċari u leġibbli, sħaħ jew imqassra, bit-Taljan u/jew bil-lingwa tal-pajjiż destinatarju.

Tista’ tidher ukoll il-kelma “invecchiato” (imqaddem) biss mingħajr ebda żieda oħra, dment li l-prodott jitqaddem għal perjodu ta’ tliet snin jew aktar f’kartelli, fi btieti jew f’reċipjenti oħra tal-injam.

jiġu emendati kif ġej:

L-ippakkjar irid ikollu l-isem tad-denominazzjoni “Aceto Balsamico di Modena” flimkien mal-kliem “Indicazione Geografica Protetta” [indikazzjoni ġeografika protetta] miktuba b’ittri ċari u leġibbli, sħaħ jew imqassra, bit-Taljan u/jew bil-lingwa tal-pajjiż destinatarju. Is-simbolu tal-UE assoċjat mad-denominazzjoni tal-IĠP irid jidher fuq it-tikketta.

It-terminu “invecchiato” [imqaddem] jista’ jidher ukoll maġenb l-isem, meta l-prodott ikun tqaddem għal perjodu ta’ tliet snin jew aktar f’kartelli, fi btieti jew f’kontenituri oħra tal-injam. It-terminu “invecchiato” jista’ jiġi akkumpanjat minn indikazzjoni tal-perjodu minimu tat-tqaddim ta’ tliet snin.

Is-sentenza “Is-simbolu tal-UE assoċjat mad-denominazzjoni tal-IĠP irid jidher fuq it-tikketta” żdiedet biex jiġu ċċarati d-dispożizzjonijiet tal-Artikolu 12(3) tar-Regolament (UE) Nru 1151/2012 fid-Dokument Uniku.

Sabiex ikun possibbli anke għall-konsumatur mhux midħla sew li jifhem il-karatteristiċi tal-Aceto Balsamico di Modena “invecchiato”, il-perjodu minimu tat-tqaddim ta’ tliet snin, kif stabbilit fl-Ispeċifikazzjoni tal-Prodott, jista’ jiġi speċifikat fuq it-tikketta.

Din l-emenda tikkonċerna wkoll il-punt 4.8 tas-sommarju u tapplika għall-punt 3.6 tad-Dokument Uniku.

5.5. Oħrajn

Ippakkjar

— It-tieni paragrafu tal-Artikolu 8 tal-Ispeċifikazzjoni tal-Prodott:

Is-sentenza:

Il-kontenituri li fihom l-“Aceto Balsamico di Modena” jiġi rrilaxxat għall-konsum dirett iridu jkunu magħmula mill-ħġieġ, mill-injam, miċ-ċeramika jew mit-terrakotta bil-kapaċità li ġejja: 0,250 l; 0,500 l; 0,750 l; 1 l; 2 l; 3 l jew 5 l; jew f’kontenituri b’doża waħda ta’ kapaċità massima ta’ 25 ml magħmula mill-plastik jew minn materjali kompożiti, li jkollhom l-istess kliem bħal dak fuq it-tikketti tal-fliexken.

u l-punt 4.5 tas-sommarju:

Ir-reċipjenti li fihom l-“Aceto Balsamico di Modena” jinbiegħ għall-konsum dirett għandu jkun magħmul mill-ħġieġ, l-injam, iċ-ċeramika jew it-terrakotta, fil-kapaċitajiet li ġejjin: 0,250 l; 0,500 l; 0,750 l; 1 l; 2 l; 3 l; 5 l; u f’boroż tal-plastik għal doża waħda jew materjali komposti, li jesgħu massimu ta’ 25 ml li fuqhom hemm l-istess kliem li hemm fuq it-tikketti tal-fliexken.

ġew amalgamati u fformulati mill-ġdid kif ġej:

Il-kontenituri li fihom l-“Aceto Balsamico di Modena” jiġi rrilaxxat għall-konsum dirett iridu jkunu magħmulin mill-ħġieġ, mill-injam, miċ-ċeramika jew mit-terrakotta bil-kapaċità li ġejja: 0,100 l; 0,150 l; 0,200 l; 0,250 l; 0,500 l; 0,750 l; 1 l; 1,5 l; 2 l; 3 l jew 5 l; jew f’kontenituri b’doża waħda ta’ kapaċità massima ta’ 25 ml magħmulin mill-ħġieġ, mill-plastik jew minn materjali kompożiti, li jkollhom l-istess kliem bħal dak fuq it-tikketti tal-fliexken.

L-iskop ta’ din il-bidla fil-formulazzjoni huwa li tiġi kkoreġuta inkonsistenza testwali bejn l-Ispeċifikazzjoni tal-Prodott u s-sommarju fir-rigward tal-kontenituri b’doża waħda msemmija fis-sommarju bħala “boroż”.

F’dawn l-aħħar snin, kemm fis-suq Taljan kif ukoll fuq kollox f’pajjiżi oħra, kien hemm domanda dejjem tikber għal firxa aktar varja ta’ prodotti, partikolarment fir-rigward tal-kapaċità tal-fliexken. Barra minn hekk, f’xi pajjiżi mhux Ewropej, id-diversità fl-unitajiet tal-kejl użati ġġiegħel lill-produtturi jirrifjutaw talbiet minn bejjiegħa bl-ingrossa u bejjiegħa bl-imnut, preċiżament minħabba l-impossibbiltà li jagħmlu kontenituri ta’ kapaċitajiet għajr dawk permessi bħalissa mill-Ispeċifikazzjoni tal-Prodott. Din l-emenda, mingħajr ma tmur kontra l-ispirtu tar-regoli attwali, għandha l-għan li tagħmilhom flessibbli biżżejjed biex jissodisfaw it-talbiet tas-suq.

L-emenda tapplika għall-punt 3.5 tad-Dokument Uniku.

— It-tielet paragrafu tal-Artikolu 8 tal-Ispeċifikazzjoni tal-Prodott:

Żdied il-paragrafu li ġej:

Kontenituri b’kapaċità ta’ 0,100 l; 0,150 l; 0,200 l, jistgħu ma jkollhomx għamla sferika jew ikollhom korp sferiku u jrid ikollhom proporzjon bejn l-għoli ġenerali u t-tul tal-akbar naħa, jew id-dijametru jekk il-kontenitur ikun ċilindriku, ta’ aktar minn 1,85.

Għall-kontenituri b’kapaċità ta’ inqas minn 0,250 litru, tqies li jkun espedjenti li jiġu stabbiliti xi prinċipji ġenerali li jirregolaw l-għamla tal-kontenituri, u b’hekk jiġi żgurat standard minimu ta’ uniformità fost il-fliexken li fihom se jinbiegħ il-prodott.

L-emenda tapplika għall-punt 3.5 tad-Dokument Uniku.

DOKUMENT UNIKU

“ACETO BALSAMICO DI MODENA”

Nru tal-UE: PGI-IT-0430-AM01 – 23 ta’ Novembru 2018

DOP ( ) IĠP (X)

1. Isem/Ismijiet

“Aceto Balsamico di Modena”

2. Stat Membru jew pajjiż terz

L-Italja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.8. Prodotti oħrajn elenkati fl-Anness I għat-Trattat (ħwawar, eċċ.)

3.2. Deskrizzjoni tal-prodott li għalih japplika l-isem f’(1)

L-“Aceto Balsamico di Modena” huwa ħall prodott f’konformità mad-dispożizzjonijiet li ġejjin u li għandu l-karatteristiċi stabbiliti hawn taħt.

Karatteristiċi analitiċi:

— densità ta’ 20 °C: mhux inqas minn 1,06 għall-prodott immaturat, u mhux inqas minn 1,15 għall-prodott “imqaddem”

— qawwa alkoħolika proprja mhux inqas minn 1,5 % skont il-volum,

— Aċidità totali minima: 6 % għall-prodott immaturat u 5,5 % għall-prodott imqaddem

— total ta’ diossidu tal-kubrit: mhux aktar minn 100 mg/l,

— irmied: mhux inqas minn 2,5 għal kull elf,

— materja niexfa minima: 30 g għal kull litru,

— zokkrijiet riduċenti: mhux inqas minn 110 g/l,

Karatteristiċi organolettiċi:

— ċarezza: ċar u jleqq;

— kulur: kannella skur,

— aroma: distintiva, dejjiema, qawwija u sottili, aċiduża b’mod pjaċevoli, possibbilment b’noti ta’ njam,

— togħma: ħelwa u morra, ibbilanċjata, pjaċevoli u distintiva.

Jekk jiġu osservati devjazzjonijiet mill-parametri msemmija f’dan l-Artikolu, hija permessa proċedura li permezz tagħha l-prodott ikkonċernat jista’ jiġi kkoreġut billi tiżdied ċerta kwantità ta’ materja prima (ħall tal-inbid u most tal-għeneb imsajjar jew ikkonċentrat) sa massimu ta’ 3 % skont il-massa. Meta din il-proċedura ta’ korrezzjoni tkun meħtieġa, din issir fi tmiem il-perjodu tal-maturazzjoni jew tat-tqaddim u fi kwalunkwe każ qabel ma l-prodott jiġi ċċertifikat.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

L-“Aceto Balsamico di Modena” jiġi prodott permezz ta’ tekniki tradizzjonali speċifiċi mill-most tal-għeneb miksub mill-għeneb tal-varjetajiet li ġejjin: Lambrusco, Sangiovese, Trebbiano, Albana, Ancellotta, Fortana u Montuni, parzjalment iffermentati u/jew imsajra u/jew ikkonċentrati, biż-żieda ta’ kwantità ta’ ħall imqaddem għal mill-inqas 10 snin biex il-prodott jingħata l-karatteristiċi organolettiċi tipiċi tiegħu, u biż-żieda ta’ mill-inqas 10 % ħall prodott mill-aċetifikazzjoni tal-inbid biss f’konformità mal-proporzjonijiet tal-isotopu li ġejjin:

— il-proporzjon 13C/12C (espress bħala δ13C) fl-aċidu aċetiku: minn -29,3 ‰ sa -24,3 ‰;

— il-proporzjon 18O/16O (espress bħala δ18O) fl-ilma, għal ħall tal-inbid b’aċidità ta’ aktar minn 9 %: mhux inqas minn -2 ‰;

— il-proporzjon 18O/16O (espress bħala δ18O) fl-ilma, għal ħall tal-inbid b’aċidità ta’ bejn 9 % u 6 %: mhux inqas minn -5 ‰;

— Il-proporzjon dewterju/idroġenu (D/H) fis-sit tal-metil: (CH3) fl-estratt tal-aċidu aċetiku: minn 98,8 sa 106 ppm.

Biex l-“Aceto Balsamico di Modena” jikseb il-karatteristiċi deskritti fl-Artikolu 3.2, il-most tal-għeneb imsajjar u/jew ikkonċentrat għandu jikkonforma mal-karatteristiċi li ġejjin:

— aċidità totali minima: 8 g għal kull kg

— kontenut minimu ta’ estratt niexef: 55 g għal kull kg

— parametri tal-proporzjonijiet isotopiċi: — il-proporzjon 13C/12C (espress bħala δ13C) fl-alkoħol prodott mill-fermentazzjoni taz-zokkrijiet: minn -29.3 ‰ sa -24.3 ‰; — il-proporzjon D/H fis-sit tal-metil (CH3) fl-alkoħol prodott mill-fermentazzjoni taz-zokkrijiet: minn 98,8 sa 106 ppm.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-passi tal-ġbir tal-materja prima, tal-ipproċessar tagħha, tal-maturazzjoni u, meta jkun applikabbli, tat-tqaddim iridu jsiru fiż-żona ddefinita fil-punt 4.

Fi kwalunkwe każ, l-aċetifikazzjoni u t-tqaddim isiru f’kartelli, fi btieti jew f’kontenituri oħrajn magħmulin minn injam ta’ kwalità għolja, bħall-ballut, b’mod partikolari d-durmast, il-qastan, iċ-ċawsli jew il-ġnibru, għal mill-inqas 60 ġurnata mid-data li fiha l-materja prima tinġabar u tkun lesta għall-ipproċessar u l-prodott ikun tqiegħed fil-kontenituri tal-injam imsemmija hawn fuq.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

Il-kontenituri li fihom l-“Aceto Balsamico di Modena” jiġi rrilaxxat għall-konsum dirett iridu jkunu magħmulin mill-ħġieġ, mill-injam, miċ-ċeramika jew mit-terrakotta bil-kapaċità li ġejja: 0,100 l; 0,150 l; 0,200 l; 0,250 l; 0,500 l; 0,750 l; 1 l; 1,5 l; 2 l; 3 l jew 5 l; jew f’kontenituri b’doża waħda ta’ kapaċità massima ta’ 25 ml magħmulin mill-ħġieġ, mill-plastik jew minn materjali kompożiti, li jkollhom l-istess kliem bħal dak fuq it-tikketti tal-fliexken.

Kontenituri b’kapaċità ta’ 0,100 l; 0,150 l; 0,200 l, jistgħu ma jkollhomx għamla sferika jew ikollhom korp sferiku u jrid ikollhom proporzjon bejn l-għoli ġenerali u t-tul tal-akbar naħa, jew id-dijametru jekk il-kontenitur ikun ċilindriku, ta’ aktar minn 1,85.

3.6. Regoli speċifiċi dwar it-tikkettar

L-ippakkjar irid ikollu l-isem “Aceto Balsamico di Modena” flimkien mal-kliem “Indicazione Geografica Protetta” [indikazzjoni ġeografika protetta] miktuba b’ittri ċari u leġibbli, sħaħ jew imqassra, bit-Taljan u/jew bil-lingwa tal-pajjiż destinatarju. Is-simbolu tal-UE assoċjat mad-denominazzjoni tal-IĠP irid jidher fuq it-tikketta. L-isem “Aceto Balsamico di Modena” ma jista’ jiġi kkwalifikat bl-ebda mod, anke f’forma numerika, għajr minn dawk l-aġġettivi previsti b’mod espliċitu f’din l-Ispeċifikazzjoni, inkluż “extra”, “fine”, “scelto”, “selezionato”, “riserva”, “superiore”, “classico” jew simili.

It-terminu “invecchiato” [imqaddem] jista’ jidher ukoll maġenb l-isem, meta l-prodott ikun tqaddem għal perjodu ta’ tliet snin jew aktar f’kartelli, fi btieti jew f’kontenituri oħra tal-injam. It-terminu “invecchiato” jista’ jiġi akkumpanjat minn indikazzjoni tal-perjodu minimu tat-tqaddim ta’ tliet snin.

4. Definizzjoni fil-qosor taż-żona ġeografika

L-“Aceto Balsamico di Modena” jrid jiġi prodott fil-provinċji ta’ Modena u ta’ Reggio Emilia.

5. Rabta maż-żona ġeografika

Ir-rabta bejn l-“Aceto Balsamico di Modena” u ż-żona ġeografika hija bbażata fuq ir-reputazzjoni tal-prodott. L-“Aceto Balsamico di Modena” għandu reputazzjoni eċċellenti kemm fis-swieq nazzjonali kif ukoll f’dawk internazzjonali, murija sewwa bl-użu frekwenti tiegħu f’ħafna riċetti u bil-ħafna referenzi għalih fuq l-Internet, fl-istampa u f’midja oħra. Din ir-reputazzjoni tfisser li l-konsumaturi jirrikonoxxu minnufih il-karattru uniku u l-awtentiċità tal-prodott.

L-“Aceto Balsamico di Modena” ilu għal ħafna żmien jirrappreżenta l-kultura u l-istorja ta’ Modena u wieħed ma jistax jiċħad ir-reputazzjoni dinjija li dan igawdi. Il-prodott huwa marbut mill-qrib mal-għarfien, mat-tradizzjonijiet u mal-ħiliet tan-nies lokali, li ħolqu prodott lokali esklussiv u distintiv. L-“Aceto Balsamico di Modena” sar parti mill-qafas soċjali u ekonomiku taż-żona u huwa s-sors ta’ dħul għal ħafna operaturi u parti integrali mit-tradizzjoni kulinari lokali, bħala ingredjent essenzjali f’ħafna riċetti reġjonali. Il-festivals u l-avvenimenti dedikati li ġejjin minn tradizzjonijiet apprezzati li ilhom isiru għal ħafna snin, u li jattendu għalihom produtturi lokali li jiltaqgħu u jqabblu l-prodotti tagħhom, u b’hekk iġeddu d-drawwiet lokali. Bħala prodott speċifiku u speċjali, l-“Aceto Balsamico di Modena” bena r-reputazzjoni u l-apprezzament tiegħu matul is-snin biex jikseb tifħir mad-dinja kollha, u l-konsumaturi jassoċjaw mentalment l-“esperjenza” tal-prodott mal-immaġni ta’ kċina ta’ kwalità fiż-żewġ provinċji tal-Emilia-Romagna.

Referenza għall-pubblikazzjoni tal-Ispeċifikazzjoni tal-Prodott

(it-tieni subparagrafu tal-Artikolu 6(1) ta’ dan ir-Regolament)

It-test sħiħ tal-Ispeċifikazzjoni tal-Prodott huwa disponibbli fuq is-sit web li ġej:

http://www.politicheagricole.it/flex/cm/pages/ServeBLOB.php/L/IT/IDPagina/3335

jew

billi wieħed imur direttament fil-paġna ewlenija tal-Ministeru tal-Politika Agrikola, Alimentari u Forestali (www.politicheagricole.it) u jikklikkja fuq “Prodotti DOP e IGP” (fin-naħa ta’ fuq tal-lemin tal-iskrin), imbagħad fuq “Prodotti DOP IGP STG” (fuq in-naħa tax-xellug tal-iskrin), u fl-aħħar nett billi jikklikkja fuq “Disciplinari di Produzione all’esame dell’UE”.

(1) ĠU L 343, 14.12.2012, p. 1.